text: generation Z
  
  publiceret: 2023-02-13 10:09:00+01:00
  Generation Z er en generationsbetegnelse for personer, der er født i årene mellem 1995 og 2012. Kendetegnende for generation Z er, at de er vokset op med internettet og er blevet unge i takt med de sociale mediers udbredelse.
  Begrebet generation Z bruges om den generation, der født i perioden fra midt 1990’erne til og med cirka 2012. Generation Z er typisk børn af generation X og børnebørn af de såkaldte babyboomere, som blev født i årene efter 2. verdenskrig. Z’et i generation Z står for 'zoomer' og bruges ofte med en let ironisk og nedsættende klang. Zoomer kan være et ordspil på boomer, da generation Z er boomernes diametrale modsætning.
  Psykologen Jean Twenge (f. 1971) har defineret generation Z som iGenerationen eller internetgenerationen, fordi det er den første generation, som er vokset op med smartphones, og hvis liv gennemgribende er præget af ny teknologi. Generation Z er født ind i en verden, hvor internettet og sociale medier er en del af hverdagen. Det har smittet af på deres forbrugsmønstre, sociale vaner, informationssøgning og politiske deltagelse.
  Nogle eksperter har kaldt de unge i generation Z for digitalt indfødte, men begrebet har også mødt meget modstand, fordi man derved kan komme til at sidestille det at kunne navigere frit på forskellige platforme med digital dannelse og teknologiforståelse. Unge i generation Z er også blevet betegnet som projektbørn eller ’curlingbørn’, hvilket refererer til forældrenes overdrevne omsorg for og opmærksomhed på at skabe de bedste betingelser for børnene.
  En stor del af generation Z’ sociale liv foregår online på mobilen, computeren eller andre digitale enheder. Forskning viser, at de er online en stor del af deres vågne liv, men læser færre bøger og trykte medier. Kendetegnende for denne generation er også, at de har oplevet mere overvågning, som kom i kølvandet på terrorangrebet den 11. september 2001. Desuden fremhæver ungdomsforskere, at coronapandemien og nedlukningerne formentlig også vil komme til at spille ind på generation Z' oplevelser af sikkerhed, risici og bekymringer for fremtiden.
  En del psykologer har fremhævet, at samfundets, uddannelsessystemets og forældrenes fokus på succes, talent og selvrealisering kan have medført et øget psykisk pres på mange unge fra generation Z. Gennem de seneste år ses en stigning i psykiske diagnoser og lidelser, i form af angst, stress og depression hos de unge.
  Begrebet perfekthedskultur har ofte været anvendt i medierne til at beskrive de samfundsmæssige forventninger, som de unge oplever, at de skal leve op til. Perfekthedskulturen forstærkes på de sociale medier, hvor de unge kan skabe en særlig identitet og et bestemt billede af sig selv. Ifølge nogle psykologer og ungdomseksperter er perfekthedskulturen en medvirkende årsag til, at en del unge i generation Z mistrives psykisk og socialt.
  Generation Z opfattes typisk som globalt indstillede unge, der fra barnsben har været vant til at kommunikere på engelsk med andre børn og unge fra hele verden gennem online spil og sociale medier. De anses derfor for at være innovative, omstillingsparate og åbne for nye måder at kommunikere på sprogligt og kulturelt. Generation Z anses også for at være rummelige og socialt bevidste, ikke mindst hvad angår forbrug og opmærksomhed på at træffe klimabevidste valg. Begrebet woke eller wokeness, dvs. en identitetspolitisk optagethed af social uretfærdighed og køns- og racemæssig undertrykkelse, knyttes også ofte sammen med generation Z.